Leeus kan SA spanne groot guns bewys | Maroela Media
Leeus kan SA spanne groot guns bewys
Die Leeusspan. (Foto: Lions Rugby/Facebook)
Die Leeus kan die ander Suid-Afrikaanse spanne in die Verenigde Rugbykampioenskap 'n groot guns bewys deur Edinburgh komende Saterdag in Johannesburg te klop. Die Leeus is juis stert in die lug nadat hulle die Ospreys Vrydagaand 45 – 15 afgeransel het.
Die Skotte is in die vyfde plek op die punteleer, gevolg deur die Stormers, Bulle en Haaie. Die Suid-Afrikaanse spanne het een minder wedstryd gespeel.
Vrydagaand pak die Haaie die Dragons in Durban. Die manne van Wallis sal nog hulle wonde lek nadat die Bulle hulle 55 – 20 vermorsel het.
Die Bulle het Saterdag 'n heel groter uitdaging wanneer hulle teen Ulster op Loftus speel. Die Ierse span is in die tweede plek op die punteleer en sal wil vergoed vir die naelskraapse nederlaag 20 – 23 teen die Stormers.
Die Kaapse span speel komende Saterdag teen die Ospreys en sal hoop om te wen en 'n bonuspunt aan te teken.
'n Wedstryd wat heelwat belangstelling sal lok, is die een tussen Leinster, wat eerste op die punteleer is, en Munster wat in die derde plek is. Leinster kan die Suid-Afrikaanse spanne 'n guns bewys deur Munster te klop want dan gaan die plaaslike spanne makliker onder die topvier kan eindig.
Die span in die vierde plek op die punteleer, Glasgow Warriors, kom Vrydagaand teen die melkkoei van die toernooi, Zebre, te staan.